ยืนยันเมื่อผู้เดินทางเข้าไทย ลงทะเบียนผ่านระบบ Thailand Pass มาแล้ว ช่วยลดขั้นตอนแต่มีบางช่วงเวลาผู้โดยสารหนาแน่น
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ ชี้แจงถึงกรณีสื่อสังคมออนไลน์เผยแพร่ภาพผู้เดินทางจากต่างประเทศ ต้องต่อคิวยาวและใช้เวลานาน ระหว่างตรวจคัดกรองโรค ที่ท่าอากาศยานสุวรรณภูมิ ทั้งที่ลงทะเบียนผ่านระบบ Thailand Passs มาแล้ว โดยยืนยันว่า เจ้าหน้าที่ประจำด่านควบคุมโรค จะเรียกตรวจเอกสารเพียง 3 อย่างเท่านั้นได้แก่ Thailand Pass QR Code / ผลการตรวจหาเชื้อโควิด-19 ด้วยวิธี RT-PCR ซึ่งต้องตรวจก่อนเดินทาง 72 ชั่วโมง และบัตรโดยสารเครื่องบินของผู้เดินทาง เพื่อบันทึกข้อมูลการคัดกรองอาการและข้อมูลการเดินทางเข้าสู่ระบบ ซึ่งใช้เวลาไม่นาน แต่ยอมรับว่า บางช่วงเวลา เช่น เช้าตรู่หรือช่วงบ่าย มีหลายเที่ยวบินเดินทางมาถึงในเวลาเดียวกัน อาจส่งผลให้ผู้เดินทางจำเป็นต้องรอรับบริการตรวจเอกสารอยู่บ้างโฆษกกระทรวงการต่างประเทศ กล่าวด้วยว่า ปัจจุบัน มีผู้ลงทะเบียนผ่านระบบ  Thailand Pass แล้วกว่า 200,000 คน ในจำนวนนี้ ได้รับอนุมัติแล้วกว่า 160,000 คน ซึ่งมีแนวโน้มเพิ่มขึ้นอย่างต่อเนื่อง โดยตั้งแต่วันที่ 1 พฤศจิกายนถึงปัจจุบัน มีผู้เดินทางเข้าประเทศไทยประมาณ 50,000 คน ตรวจพบผู้ติดเชื้อโควิด-19 ไม่ถึง 10 คน หรือคิดเป็น 0.06% แสดงให้เห็นว่า ระบบThailand Pass ช่วยคัดกรองผู้เดินทางเข้าประเทศได้เป็นอย่างดี